Perussuomalaisten kannatusromahdus ajaa puoluetta epätoivoiseen uhkapeliin, kirjoittaa erikoistoimittaja Seppo Varjus.

Perussuomalaiset putosi Ylen uudessa mittauksessa kuudenneksi, vasemmistoliiton taakse. Puolueen kannatus oli 8,6 prosenttia.

Timo Soini pääsi viime hallituksen aikana pilkkaamaan vihreitä ja vasemmistoliittoa, ”takiaispuolueita”, jotka roikkuivat hallituksessa pienestä kannatuksestaan huolimatta. Nyt perussuomalaisista on tulossa takiaispuolue, vaikka sillä vielä onkin paljon paikkoja eduskunnassa viime vuoden hyvän menestyksen ansioista. Puolueen painoarvo suhteessa myötätuulessa eteneviin kokoomukseen ja keskustaan kuitenkin pienenee.

Perussuomalaisten riveissä hermot kiristyvät. Yksi loikka nähtiin jo, kun Maria Tolppanen siirtyi demareihin. Sdp ei kuitenkaan ole perussuomalaisten suurin ongelma nyt. Myös sen kannatus laski Ylen mittauksessa. Perusduunarien paluumuutto voi olla tyrehtynyt, mutta osa perussuomalaisista valitsee nyt vakaammat porvaripuolueet keskustan ja kokoomuksen.

Yksi kikka jäljellä

Soinilla on yksi kikka jäljellä ja sitä hän jo viime viikolla aktiivisesti vilkutti.

Perussuomalaisten nuorten Sebastian Tynkkynen alkoi tehtailla kansalaisaloitetta EU-erosta Britannian Brexit-vaalikiiman myötä. Tynkkynen ei ole Soinin suosikkipoika, mutta puheenjohtaja ei tehnyt mitään viheltääkseen peliä poikki. Päin vastoin.

Soini päästi paljon Tynkkystä uskottavamman Sampo Terhon puhumaan medialle levottomia Fixitista, Suomen euroerosta. Soini itse teki mystisen matkan Britanniaan, jossa antoi mallia siitä kuinka levottomia puhutaan oikein englannin kielellä. Soini sai synninpäästön pääministeri Juha Sipilältä, koska ilman perussuomalaisia hallitus kaatuisi ja Soini pysyi jossain rajoissa.

Timo Soini. Uran kovin paikka tulossa.­

Perussuomalaisten suuri menestys alkoi eurokriisin ja Kreikan ja Portugalin tukipakettien myötä. EU voi joutua kohta pelastamaan Italian pankkeja, mikä taas herättänee raivoa rivikansalaisissa. Perussuomalaisten sihdin siirtyminen taas EU:n haukkumiseen olisi looginen veto. Hallituksessa niin on vain paha tehdä, sillä kokoomuksen pinna palaa. Hallituksesta käsin harjoitettu eurokritiikki vaikuttaa äkkiä tekopyhältä, kun pakosta tehdään toisin kuin puhutaan.

Vielä loogisempaa perussuomalaisten pelastamiseksi olisi viedä puolue oppositioon. Silloin kuitenkin hallitus kaatuisi. Sdp on ilmoittanut tulevansa hallitukseen vain vaalien kautta. Pikavauhdilla järjestettyihin vaaleihin perussuomalaisten kannatus tuskin ehtisi kohota, vaikka Soini kuinka toreilla puhisisi.

Suo siellä, vetelä täällä.

EDIT: Korjattu tieto: Tynkkynen teki aloitteensa ennen Britannian Brexit-äänestystä.